ད་དུང་དེ་ལས་ཀྱང་རྒྱུན་དུ་ལུང་འདྲེན་བྱེད་པ་དེ་དང་ཆེས་འདྲ་བ་ནི།སློབ་དཔོན་ཞི་བ་འཚོས་མཛད་པའི་དེ་ཁོ་ན་ཉིད་བསྡུས་པའི་ཚིག་ལེའུར་བྱས་པ་སྡེ་པར་བསྟན་འགྱུར།ཚད་མ།༼ཟེ༽ལྡེབ་༡༣༠སྲིབ་ཕྲེང་༧པ་རུ།དགེ་སློང་དག་གམ་མཁས་རྣམས་ཀྱིས།།བསྲེགས་བཅད་བརྡར་བའི་གསེར་བཞིན་དུ།།ཡོངས་སུ་བརྟགས་ལ་ང་ཡི་བཀའ།།བླང་བར་བྱ་ཡི་གུས་ཕྱིར་མིན།།ཞེས་པའི་ཚིགས་བཅད་འདི་བྱུང་ཡོད་ལ།ཚིག་འདི་གང་ནས་དྲངས་པར་གསལ་ཁ་མེད་ནའང་སངས་རྒྱས་ཀྱི་གསུང་ཡིན་མིན་ལ་ཐེ་ཚོམ་བྱེད་མི་དགོས་ཏེ།ཚིགས་བཅད་འདིའི་གོང་དེ་མ་ཐག་ཏུ་བདག་ཉིད་ཆེན་པོ་གང་དག་གིས།།གང་གསུངས་རིགས་ལྡན་དོན་ཉིད་དང་།།བདག་ལ་དེ་དོན་ནུས་པ་ནི།།གསལ་བར་ངེས་པར་མཛད་པ་ཡིན།།མུ་སྟེགས་ངན་གླང་ཆེས་སྨྱོས་པའི།།དྲེགས་པ་ཉམས་པར་མཛད་པ་ཅན།།སྐྲག་པ་མ་ལུས་མི་མངའ་བ།།འདི་ལྟར་དེ་དག་སེང་སྒྲ་སྒྲོགས།།དགེ་སློང་དག་གམ་མཁས་རྣམས་ཞེས་གསུངས་ཡོད་ལ།ཀ་མ་ལ་ཤཱི་ལས་མཛད་པའི་དེ་ཁོ་ན་ཉིད་བསྡུས་པའི་དཀའ་འགྲེལ་དུ་གཟིགས་ཚེའང་ཅུང་ཟད་ངོ་འཕྲོད་ཡོང་།དེས་ན་བོད་ཀྱི་མཁས་པ་རྣམས་ཀྱིས་ལུང་འདྲེན་བྱས་པ་དག་ཀྱང་ཕལ་ཆེར་འདི་ལ་བརྟེན་ནས་དྲངས་ཀྱང་སྲིད་ལ།རྒྱུ་མཚན་ནི་ཡོངས་སུ་ཞེས་པའི་ཡིག་འབྲུ་གཉིས་མ་གཏོགས་འདྲ་བས་སོ།།